text: Sølvskat fundet ved Tamdrup Kirke
  31 oktober 2013 kl. 19.39
  En gammel sølvskat er fundet på en mark i Tamdrup ved Horsens. Sølvskatten, der består af 28 sølvmønter, viser, at Tamdrup har været et vigtigt sted i overgangen mellem vikingetiden og den tidlige middelalder.
  En mand fandt skatten med sin metaldetektor, da han søgte på en mark nær Tamdrup Kirke vest for Horsens.
  Horsens Museum har nu udgravet møntskatten, der består af hele 28 mønter fra 1000-tallet:
  - Mønterne er vigtige i forhold til at forstå hele møntsystemet i Danmark i 1000-tallet, hvor det danske møntsystem er under kraftig udvikling. Derudover er de også vigtige i forhold til at forstå den lokale historie, siger museumsinspektør ved Horsens Museum, Lars Pagh.
  